
ΨΗΦΙΣΜΑ ΑΛΛΗΛΕΓΓΥΗΣ
στον φοιτητή Ζ.Μ. που καταδικάστηκε για σύνθημα Λευτεριά στην Παλαιστίνη!
Το Μάιο του 2025, στο πλαίσιο του διεθνούς κύματος αλληλεγγύης στην Παλαιστίνη που ξεκίνησε από τα αμερικάνικα πανεπιστήμια και εξαπλώθηκε σε ολόκληρο τον κόσμο, έλαβε χώρα παρέμβαση αντιπληροφόρησης στο ΕΜΠ ενάντια στη γενοκτονία του παλαιστινιακού λαού, τις συνεργασίες των πανεπιστημίων με την πολεμική βιομηχανία και την ειδική σχέση του Πολυτεχνείου αυτή. Τον Οκτώβριο του 2025, μετά από δίωξη που ασκήθηκε κατόπιν μηνυτήριας αναφοράς για το γεγονός του πρύτανη του ΕΜΠ, Ιωάννη Χατζηγεωργίου, και παράδοσης φωτογραφικού υλικού από τον τότε κοσμήτορα της Σχολής Ηλεκτρολόγων Μηχανικών, Παναγιώτη Τσανάκα, ο φοιτητής Ζ.Μ. καταδικάστηκε σε 14 μήνες φυλάκιση χωρίς αναστολή.
Η πρωτοφανής αυτή δίωξη και καταδίκη εντάσσεται στη γενικότερη όξυνση της καταστολής σε σχολεία, πανεπιστήμια, εργασιακούς χώρους, κοινωνία και την επιχείρηση ποινικοποίησης της πολιτικής και συνδικαλιστικής δράσης. Στο πλαίσιο αυτό, η προσπάθεια φίμωσης κάθε φωνής αντίστασης στη γενοκτονία που διεξάγεται στην Παλαιστίνη καθίσταται πρωταρχικό καθήκον του, συνεργαζόμενου με το ισραηλινό, ελληνικού κράτους. Για ένα σύνθημα «Λευτεριά στην Παλαιστίνη» καταδικάστηκε ο Ζ.Μ., για μια ζωγραφιά μαθητών και ένα θεατρικό έργο υπέρ της ειρήνης στην περιοχή οδηγήθηκαν στο πειθαρχικό δύο εκπαιδευτικοί.
Ειδικότερα σε ό,τι αφορά τα πανεπιστήμια, εδώ και χρόνια βρίσκεται σε εξέλιξη η εκστρατεία μετατροπής τους από χώρους ελεύθερης διακίνησης και ζύμωσης ιδεών σε ζώνες στις οποίες τα επιχειρηματικά συμφέροντα θα κυριαρχούν εξορίζοντας τις κοινωνικές ανάγκες. Η συνεργασία με την πολεμική βιομηχανία αποτελεί έναν ακόμα άξονα αυτής της στρατηγικής. Τα πανεπιστήμια επιχειρείται να καταστούν προνομιακοί συνεργάτες πολέμων και γενοκτονιών και προκειμένου να επιβληθεί αυτό απαιτείται ακόμα μεγαλύτερος αυταρχισμός και καταστολή εναντίον των αγωνιζόμενων φοιτητών και εργαζομένων, με προσαγωγές και συλλήψεις κατά τη διάρκεια κινητοποιήσεων, εισβολή σε καταλήψεις σχολών, εκκένωση στεκιών, επιβολή ελεγχόμενης πρόσβασης σε σχολές και εστίες, πειθαρχικές διώξεις και διαγραφές. Οι πρυτανικές αρχές του ΕΜΠ πρωτοστατούν σε όλη αυτή την επιχείρηση.
Το εφετείο του φοιτητή Ζ.Μ. έχει οριστεί για τις 10 Νοεμβρίου 2026.
Στεκόμαστε στο πλευρό του μέχρι την αθώωσή του.
· Άμεση παύση κάθε συνεργασίας των ελληνικών πανεπιστημίων με την πολεμική βιομηχανία και του ελληνικού κράτους με τη γενοκτονία που διαπράττει το κράτος του Ισραήλ στην Παλαιστίνη
· Όχι στην ποινικοποίηση της πολιτικής και συνδικαλιστικής δράσης. Άμεση παύση όλων των διώξεων
· Κατάργηση του νέου πειθαρχικού για εργαζόμενους και φοιτητές
· Η επιχείρηση τρομοκράτησης των αγωνιζόμενων φοιτητών και εργαζόμενων δε θα περάσει

